FSMART เดินหน้ายกระดับ ”ตู้บุญเติม” ธนาคารชุมชน-ลุยผุดคาเฟ่ “เต่าบิน” 20,000 จุด ใน 3 ปี
FSMART เดินหน้ายกระดับ ”ตู้บุญเติม” ธนาคารชุมชน-ลุยผุดคาเฟ่ “เต่าบิน” 20,000 จุด ใน 3 ปี
18 พ.ค. 2564

นายณรงค์ศักดิ์ เลิศทรัพย์ทวี (ขวา) กรรมการผู้จัดการ พร้อม นายธีมนัส เกียรติเดชปัญญา (ซ้าย) ผู้อำนวยการสายงานการเงินและบัญชี บริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้นำเครือข่ายช่องทางบริการอัตโนมัติและการเงิน ครบวงจร ใช้งานง่าย สะดวก รวดเร็ว และปลอดภัย ภายใต้ชื่อ “บุญเติม”
ที่ล่าสุด วารสารการเงินธนาคาร จัดอันดับ FSMART เป็นบริษัทยอดเยี่ยมแห่งปี ของตลาดหลักทรัพย์ เอ็มเอไอ เข้าร่วมงานบริษัทจดทะเบียนพบนักลงทุน (Opportunity Day) เพื่อนำเสนอข้อมูลงบการเงินไตรมาส 1 และแผนการดำเนินงานปี 2564 วางเป้าหมายยอดใช้งานบริการทางการเงินโตเพิ่ม 30 % จากปีก่อน
โดยมีแผนเปิดตัวตู้ถอนเงิน Mini ATM ที่สามารถถอนเงินสด เริ่มต้นที่ 20 บาท คาดธุรกรรมถอนเงินโตกว่าฝากเงิน 8 เท่า พร้อมให้บริการในไตรมาส 3 ทั้งผลักดันการเป็นตัวแทนธนาคารเพิ่มอีกอย่างน้อย 1 ธนาคาร ดันตู้บุญเติมให้เป็นธนาคารชุมชน มีบริการทางการเงินครบวงจร ฝาก-โอน-ถอน-เปิดบัญชี และการให้สินเชื่อ รวมทั้งบริการโอนเงินระหว่างประเทศรองรับลูกค้าคนไทยและต่างด้าวนอกจากนี้ยังมีแผนเพิ่มตู้บุญเติมรูปแบบต่าง ๆ จำนวน 5,000 ตู้ รวมทั้งร่วมมือกับพันธมิตรใหม่ที่เพิ่มช่องทางการใช้บริการบุญเติมมากขึ้น
อีกทั้งเดินหน้าขยายจุดบริการคาเฟ่อัตโนมัติ “เต่าบิน” ที่สามารถชงกาแฟและเครื่องดื่ม ทั้งร้อนและเย็นได้มากกว่า 100 เมนู ให้มีจำนวน 20,000 จุด ทั่วประเทศ ภายใน 3 ปี ปัจจุบันให้บริการมากกว่า 20 จุดในคอนโดมิเนียม โรงพยาบาล และออฟฟิศต่าง ๆ ทำยอดขายวันละ 2,000 บาทต่อจุดบริการ และเตรียมออกเครื่องดื่มชูกำลัง สูตรผสมโซดาชงสดแบบเย็นที่มีความอร่อยมากกว่าเปิดดื่มจากขวด ภายใต้แบรนด์ “เต่าบิน” สู่ตลาด
อีกทั้งเครื่องดื่มผสมกัญชง อยู่ในช่วงขอใบอนุญาตเท่านั้น บริษัทยังรุกขยายจุดติดตั้งสถานีชาร์จไฟฟ้าสำหรับรถยนต์ไฟฟ้า (EV) ภายใต้แบรนด์ “EV Net” ที่มาพร้อมระบบรับชำระครบวงจร รองรับการใช้งานรถยนต์ไฟฟ้าในอนาคต เพื่อขยายฐานลูกค้าใหม่มากขึ้น พร้อมจัดกิจกรรมทางการตลาดผ่านแคมเปญ “บุญเติม รีวอร์ด” ต่อเนื่องทั้งปี ตั้งเป้ายอดเติมบริการรวมปีนี้เติบโต 15-20 % และมั่นใจจ่ายเงิน ปันผล 2 ครั้ง ต่อเนื่องทุกปี